諱辯
作者：唐代：韓愈 
篇章：古文觀止 卷八・唐文

paragraphs: 愈與李賀書，勸賀舉進士。賀舉進士有名，與賀爭名者毀之，曰賀父名晉肅，賀不舉進士爲是，勸之舉者爲非。聽者不察也，和而唱之，同然一辭。皇甫湜曰：“若不明白，子與賀且得罪。”愈曰：“然。”
律曰：“二名不偏諱。”釋之者曰：“謂若言‘徵’不稱‘在’，言‘在’不稱‘徵’是也。”律曰：“不諱嫌名。”釋之者曰：“謂若‘禹’與‘雨’、‘丘’與‘蓲’之類是也。”今賀父名晉肅，賀舉進士，爲犯二名律乎？爲犯嫌名律乎？父名晉肅，子不得舉進士，若父名仁，子不得爲人乎？夫諱始於何時？作法制以教天下者，非周公孔子歟？周公作詩不諱，孔子不偏諱二名，《春秋》不譏不諱嫌名，康王釗之孫，實爲昭王。曾參之父名晳，曾子不諱昔。周之時有騏期，漢之時有杜度，此其子宜如何諱？將諱其嫌遂諱其姓乎？將不諱其嫌者乎？漢諱武帝名徹爲通，不聞又諱車轍之轍爲某字也；諱呂后名雉爲野雞，不聞又諱治天下之治爲某字也。今上章及詔，不聞諱滸、勢、秉、機也。惟宦官宮妾，乃不敢言諭及機，以爲觸犯。士君子言語行事，宜何所法守也？今考之於經，質之於律，稽之以國家之典，賀舉進士爲可邪？爲不可邪？
凡事父母，得如曾參，可以無譏矣；作人得如周公孔子，亦可以止矣。今世之士，不務行曾參周公孔子之行，而諱親之名，則務勝於曾參周公孔子，亦見其惑也。夫周公孔子曾參卒不可勝，勝周公孔子曾參，乃比於宦者宮妾，則是宦者宮妾之孝於其親，賢於周公孔子曾參者邪？